CELEX: 32019R0361
Language: lt
Date: 2018-12-13 00:00:00
Title: 2018 m. gruodžio 13 d. Komisijos deleguotasis reglamentas (ES) 2019/361, kuriuo iš dalies keičiamos Deleguotojo reglamento (ES) Nr. 151/2013 nuostatos dėl prieigos prie sandorių duomenų saugyklose saugomų duomenų (Tekstas svarbus EEE.)

22.3.2019   
               
               
                  LT
               
               
                  Europos Sąjungos oficialusis leidinys
               
               
                  L 81/69
               
            
         KOMISIJOS DELEGUOTASIS REGLAMENTAS (ES) 2019/361
         2018 m. gruodžio 13 d.
         kuriuo iš dalies keičiamos Deleguotojo reglamento (ES) Nr. 151/2013 nuostatos dėl prieigos prie sandorių duomenų saugyklose saugomų duomenų
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 81 straipsnio 5 dalį,
         kadangi:
         
                     (1)
                  
                  
                     Europos Parlamento ir Tarybos reglamento (ES) 2015/2365 (2) 32 straipsnio 3 dalimi iš dalies pakeista Reglamento (ES) Nr. 648/2012 81 straipsnio 3 dalis, į subjektų, kuriems sandorių duomenų saugykla turi pateikti informaciją apie išvestines finansines priemones, kad tie subjektai galėtų vykdyti savo pareigas ir įgaliojimus, sąrašą įtraukti tam tikrą skaičių subjektų. Todėl tie subjektai taip pat turėtų būti įtraukti į Komisijos deleguotąjį reglamentą (ES) Nr. 151/2013 (3), tiksliai apibrėžiant informaciją ir prieigos prie teiktinų duomenų apie išvestines finansines priemones lygmuo. Todėl itin svarbu, kad sandorių duomenų saugyklos galėtų tiksliai identifikuoti susijusias sandorio šalis ir sandorius. Sandorių duomenų saugyklų suteikiama prieiga turėtų apimti prieigą prie sandorio šalies sudarytų išvestinių finansinių priemonių sandorių duomenų, nepriklausomai nuo to, ar ta sandorio šalis yra kitos įmonės patronuojančioji arba patronuojamoji įmonė, su sąlyga, kad reikalaujama prieiga yra susijusi su informacija, kurios reikia atitinkamo subjekto pareigoms ir įgaliojimams vykdyti;
                  
               
                     (2)
                  
                  
                     daugelis iš Reglamento (ES) Nr. 648/2012 81 straipsnio 3 dalyje išvardytų subjektų turi daug ir skirtingų pareigų bei įgaliojimų. Siekiant išvengti to, kad sandorių duomenų saugyklos turėtų nuolat tikrinti, pagal kurį įgaliojimą ir dėl kurio konkretaus poreikio subjektas prašo prieigos, ir kartu toms sandorių duomenų saugykloms neužkrauti nebūtinos administracinės naštos, tikslinga leisti, kad sandorių duomenų saugyklos kiekvienam subjektui suteiktų vieną prieigą, kuri turėtų apimti kiekvieno subjekto pareigas ir įgaliojimus;
                  
               
                     (3)
                  
                  
                     Reglamento (ES) Nr. 648/2012 81 straipsnio 3 dalyje išvardytų subjektų prieiga prie visų duomenų apie išvestines finansines priemones, įskaitant sandorių duomenų saugykloje nepriimtus išvestinių finansinių priemonių duomenis ir duomenis atlikus išvestinių finansinių priemonių suderinimą, kaip nurodyta Komisijos deleguotojo reglamento (ES) Nr. 150/2013 (4) 19 straipsnyje, yra labai svarbi, kad tie subjektai galėtų vykdyti savo pareigas ir įgaliojimus;
                  
               
                     (4)
                  
                  
                     tam tikri Reglamento (ES) Nr. 648/2012 81 straipsnio 3 dalyje išvardyti subjektai atsako už sisteminės rizikos finansiniam stabilumui stebėseną. Kad galėtų tinkamai vykdyti tas užduotis, tiems subjektams reikia turėti prieigą prie įvairiausių rinkos dalyvių bei prekybos vietų informacijos ir visapusiškiausių ir detaliausių išvestinių finansinių priemonių duomenų, kurie priklauso jų atsakomybės sričiai, kuri, priklausomai nuo atitinkamo subjekto, gali būti valstybė narė, euro zona arba Sąjunga;
                  
               
                     (5)
                  
                  
                     kadangi išvestinės finansinės priemonės glaudžiai susijusios su pinigų politika, Europos centrinių bankų sistemos (ECBS) narys, kaip nurodyta Reglamento (ES) Nr. 648/2012 81 straipsnio 3 dalies g punkte, turėtų turėti prieigą prie pozicijų duomenų, susijusių su išvestinėmis finansinėmis priemonėmis to ECBS nario leidžiama valiuta. Į pozicijų duomenis turėtų būti įtraukti išvestinių finansinių priemonių duomenys, apibendrinti pagal kriterijus, įskaitant atskirų sandorio šalių pagrindinę priemonę, produktą ir termino pabaigą;
                  
               
                     (6)
                  
                  
                     Europos bankininkystės institucija (EBA), Europos draudimo ir profesinių pensijų institucija (EIOPA) ir Europos sisteminės rizikos valdyba (ESRV) priklauso Europos finansų priežiūros institucijų sistemai ir turi su finansiniu stabilumu bei sistemine rizika susijusių įgaliojimų ir pareigų, kurie labai panašūs į Europos vertybinių popierių ir rinkų institucijos (EVPRI) įgaliojimus ir pareigas. Todėl svarbu, kad tos institucijos, kaip EVPRI, turėtų prieigą prie visų išvestinių finansinių priemonių sandorių duomenų;
                  
               
                     (7)
                  
                  
                     Tarybos reglamentu (ES) Nr. 1024/2013 (5) sukurtas bendras priežiūros mechanizmas (BPM). Todėl sandorių duomenų saugykla turėtų užtikrinti, kad Europos Centrinis Bankas (ECB) turėtų prieigą prie visų išvestinių finansinių priemonių sandorių, kuriuos sudaro sandorio šalys, kurioms pagal bendrą priežiūros mechanizmą taikoma ECB priežiūra pagal Reglamentą (ES) Nr. 1024/2013, duomenų;
                  
               
                     (8)
                  
                  
                     pagal Europos Parlamento ir Tarybos direktyvą 2014/59/ES (6), siekiant neleisti problemoms išplisti, pertvarkymo institucijoms reikia suteikti veiksmingų priemonių dėl tos direktyvos 1 straipsnio 1 dalyje nurodytų subjektų. Todėl kiekviena pertvarkymo institucija turėtų turėti prieigą prie išvestinių finansinių priemonių sandorių, apie kuriuos praneša tie subjektai, duomenų;
                  
               
                     (9)
                  
                  
                     pagal Europos Parlamento ir Tarybos reglamentą (ES) Nr. 806/2014 (7) Bendra pertvarkymo valdyba atsako už veiksmingą ir nuoseklų bendro pertvarkymo mechanizmo veikimą, įskaitant to reglamento 2 straipsnyje nurodytų subjektų pertvarkymo planų parengimą. Kad Bendra pertvarkymo valdyba galėtų parengti tuos pertvarkymo planus, sandorių duomenų saugykla turėtų Valdybai suteikti prieigą prie išvestinių finansinių priemonių sandorių, kuriuos sudaro bet kuri sandorio šalis, kuriai taikomas Reglamentas (ES) Nr. 806/2014, duomenų;
                  
               
                     (10)
                  
                  
                     kad Reglamento (ES) Nr. 648/2012 81 straipsnio 3 dalies o ir p punktuose nurodytos institucijos galėtų vykdyti savo pareigas ir įgaliojimus, joms reikalinga prieiga prie duomenų, apie kuriuos praneša sandorio šalys, kurias apima jų pareigos ir įgaliojimai;
                  
               
                     (11)
                  
                  
                     šis reglamentas grindžiamas EVPRI Europos Komisijai pateiktais techninių reguliavimo standartų projektais;
                  
               
                     (12)
                  
                  
                     prieš pateikdama techninių reguliavimo standartų projektus, kuriais grindžiamas šis reglamentas, EVPRI konsultavosi su atitinkamomis institucijomis ir Europos centrinių bankų sistemos nariais. EVPRI taip pat surengė atviras viešas konsultacijas, išanalizavo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1095/2010 37 straipsnį, pateikti savo nuomonę (8);
                  
               
                     (13)
                  
                  
                     todėl Deleguotasis reglamentas (ES) Nr. 151/2013 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) Nr. 151/2013 iš dalies keičiamas taip:
            
                        i)
                     
                     
                        Deleguotojo reglamento (ES) Nr. 151/2013 2 straipsnis pakeičiamas taip:
                        
                           „2 straipsnis
                           Prieiga prie išvestinių finansinių priemonių duomenų pagal kiekvienos atitinkamos institucijos pareigas ir įgaliojimus
                           
                              1.   Sandorių duomenų saugykla užtikrina, kad išvestinių finansinių priemonių sandorių duomenys, prie kurių reikia suteikti prieigą Reglamento (ES) Nr. 648/2012 81 straipsnio 3 dalyje nurodytiems subjektams pagal šio straipsnio 3–17 dalis apimtų šiuos duomenis:
                              
                                          a)
                                       
                                       
                                          pranešimus apie išvestines finansines priemones, pateiktus pagal Deleguotojo reglamento (ES) Nr. 148/2013 (*1) priedo 1 ir 2 lenteles, įskaitant išvestinių finansinių priemonių sandorių, kurių terminas nesuėjęs arba apie kuriuos nepranešta nurodant veiksmo rūšį „klaida“ („Error“), „pirmalaikis nutraukimas“ („Early termination“), „portfelio suspaudimas“ („Compression“) ir „pozicijos komponentas“ („Position component“), kaip nurodyta Deleguotojo reglamento (ES) Nr. 148/2013 priedo 2 lentelės 93 laukelyje, naujausią padėtį;
                                       
                                    
                                          b)
                                       
                                       
                                          išvestinių finansinių priemonių pranešimų, kuriuos sandorių duomenų saugykla atmetė, įskaitant išvestinių finansinių priemonių pranešimus, atmestus per praeitą darbo dieną, atitinkamus duomenis ir jų atmetimo priežastį;
                                       
                                    
                                          c)
                                       
                                       
                                          visų išvestinių finansinių priemonių, apie kurias pranešta ir kurių suderinimo procesą sandorių duomenų saugykla atliko pagal Deleguotojo reglamento (ES) Nr. 150/2013 19 straipsnį, suderinimo statusą.
                                       
                                    
                           
                              2.   Sandorių duomenų saugykla subjektams, turintiems daug pareigų ar įgaliojimų pagal Reglamento (ES) Nr. 648/2012 81 straipsnio 3 dalį, prie visų išvestinių finansinių priemonių, kurias apima tos pareigos ir įgaliojimai, duomenų suteikia vieną prieigą.
                           
                           
                              3.   Sandorių duomenų saugykla EVPRI suteikia prieigą prie visų išvestinių finansinių priemonių sandorių duomenų, kad ji galėtų naudotis turima kompetencija pagal savo pareigas ir įgaliojimus.
                           
                           
                              4.   Sandorių duomenų saugykla Europos bankininkystės institucijai (EBA), Europos draudimo ir profesinių pensijų institucijai (EIOPA) ir Europos sisteminės rizikos valdybai (ESRV) suteikia prieigą prie visų išvestinių finansinių priemonių sandorių duomenų.
                           
                           
                              5.   Sandorių duomenų saugykla Energetikos reguliavimo institucijų bendradarbiavimo agentūrai (ACER) suteikia prieigą prie visų sandorių duomenų, susijusių su išvestinėmis finansinėmis priemonėmis, kurių pagrindinė priemonė yra energija.
                           
                           
                              6.   Sandorių duomenų saugykla institucijai, vykdančiai prekybos vietų priežiūrą, suteikia prieigą prie visų išvestinių finansinių priemonių sandorių, įvykdytų tose prekybos vietose, duomenų.
                           
                           
                              7.   Sandorių duomenų saugykla pagal Direktyvos 2004/25/EB 4 straipsnį paskirtai priežiūros institucijai suteikia prieigą prie visų sandorių duomenų, susijusių su išvestinėmis finansinėmis priemonėmis, kurių pagrindinė priemonė yra vertybinis popierius, išleistas įmonės, atitinkančios vieną ar daugiau iš šių sąlygų:
                              
                                          a)
                                       
                                       
                                          įmonei leidžiama prekiauti reguliuojamoje rinkoje, įsteigtoje tos institucijos valstybėje narėje, o perėmimo pasiūlymus dėl tos įmonės vertybinių popierių apima tos institucijos priežiūros pareigos ir įgaliojimai;
                                       
                                    
                                          b)
                                       
                                       
                                          įmonės registruotoji arba pagrindinė buveinė yra tos institucijos valstybėje narėje, o perėmimo pasiūlymus dėl tos įmonės vertybinių popierių apima tos institucijos priežiūros pareigos ir įgaliojimai;
                                       
                                    
                                          c)
                                       
                                       
                                          įmonėms, nurodytoms a ir b punktuose, įmonė yra siūlytoja, kaip apibrėžta Direktyvos 2004/25/EB 2 straipsnio 1 dalies c punkte, ir jos siūlomas atlygis apima vertybinius popierius.
                                       
                                    
                           
                              8.   Sandorių duomenų saugykla institucijai, nurodytai Reglamento (ES) Nr. 648/2012 81 straipsnio 3 dalies j punkte, suteikia prieigą prie visų išvestinių finansinių priemonių sandorių duomenų, susijusių su rinkomis, sutartimis, pagrindinėmis priemonėmis, lyginamaisiais indeksais ir sandorio šalimis, kuriuos apima tos institucijos priežiūros pareigos ir įgaliojimai.
                           
                           
                              9.   Sandorių duomenų saugykla ECBS nariui, kurio valstybės narės valiuta yra euro, suteikia prieigą prie:
                              
                                          a)
                                       
                                       
                                          visų sandorių, susijusių su išvestinėmis finansinėmis priemonėmis, kurių susijęs subjektas yra įsteigtas to ECBS nario valstybėje narėje arba valstybėje narėje, kurios valiuta yra euro, ir patenka į nario veiklos sritį pagal to nario priežiūros pareigas ir įgaliojimus, arba kurių susijęs įsipareigojimas yra to ECBS nario valstybės narės arba valstybės narės, kurios valiuta yra euro, valstybės skola, duomenų;
                                       
                                    
                                          b)
                                       
                                       
                                          pozicijų duomenų, susijusių su išvestinių finansinių priemonių sutartimis, kurių valiuta yra euro.
                                       
                                    
                           
                              10.   Sandorių duomenų saugykla Reglamento (ES) Nr. 648/2012 81 straipsnio 3 dalyje nurodytai institucijai, kuri vykdo sisteminės rizikos finansiniam stabilumui stebėseną ir kurios valstybės narės valiuta yra euro, suteikia prieigą prie visų išvestinių finansinių priemonių sandorių, kurie sudaryti prekybos vietose arba pagrindinių sandorio šalių ir sandorio šalių, kurias apima tos institucijos pareigos ir įgaliojimai jai stebint sisteminę riziką finansiniam stabilumui euro zonoje, duomenų.
                           
                           
                              11.   Sandorių duomenų saugykla ECBS nariui, kurio valstybės narės valiuta nėra euro, suteikia prieigą prie:
                              
                                          a)
                                       
                                       
                                          visų sandorių, susijusių su išvestinėmis finansinėmis priemonėmis, kurių susijęs subjektas yra įsteigtas to ECBS nario valstybėje narėje ir patenka į nario veiklos sritį pagal to nario priežiūros pareigas ir įgaliojimus, arba kurių susijęs įsipareigojimas yra to ECBS nario valstybės narės valstybės skola, sandorio lygmens duomenų;
                                       
                                    
                                          b)
                                       
                                       
                                          pozicijų duomenų, susijusių su išvestinėmis finansinėmis priemonėmis to ECBS nario leidžiama valiuta.
                                       
                                    
                           
                              12.   Sandorių duomenų saugykla Reglamento (ES) Nr. 648/2012 81 straipsnio 3 dalyje nurodytai institucijai, kuri vykdo sisteminės rizikos finansiniam stabilumui stebėseną ir kurios valstybės narės valiuta nėra euro, suteikia prieigą prie visų išvestinių finansinių priemonių sandorių, kurie sudaryti prekybos vietose arba pagrindinių sandorio šalių ir sandorio šalių, kurias apima tos institucijos pareigos ir įgaliojimai jai stebint sisteminę riziką finansiniam stabilumui valstybėje narėje, kurios valiuta nėra euro, duomenų.
                           
                           
                              13.   Sandorių duomenų saugykla ECB, vykdančiam savo uždavinius veikiant bendram priežiūros mechanizmui pagal Tarybos reglamentą (ES) Nr. 1024/2013, suteikia prieigą prie visų išvestinių finansinių priemonių sandorių, kuriuos sudaro sandorio šalys, kurioms pagal bendrą priežiūros mechanizmą taikoma ECB priežiūra pagal Tarybos reglamentą (ES) Nr. 1024/2013 (*2), duomenų.
                           
                           
                              14.   Sandorių duomenų saugykla kompetentingai institucijai, nurodytai Reglamento (ES) Nr. 648/2012 81 straipsnio 3 dalies o ir p punktuose, suteikia prieigą prie visų išvestinių finansinių priemonių sandorių, kuriuos sudaro visos sandorio šalys, kurias apima tos institucijos pareigos ir įgaliojimai, duomenų.
                           
                           
                              15.   Sandorių duomenų saugykla pertvarkymo institucijai, nurodytai Reglamento (ES) Nr. 648/2012 81 straipsnio 3 dalies m punkte, suteikia prieigą prie visų išvestinių finansinių priemonių sandorių, kuriuos sudaro sandorio šalys, kurias apima tos institucijos pareigos ir įgaliojimai, duomenų.
                           
                           
                              16.   Sandorių duomenų saugykla Bendrai pertvarkymo valdybai suteikia prieigą prie visų išvestinių finansinių priemonių sandorių, kuriuos sudaro sandorio šalys, kurioms taikomas Reglamentas (ES) Nr. 806/2014, duomenų.
                           
                           
                              17.   Sandorių duomenų saugykla institucijai, atliekančiai pagrindinės sandorio šalies priežiūrą, ir atitinkamais atvejais atitinkamam Europos centrinių bankų sistemos nariui, kontroliuojančiam tą pagrindinę sandorio šalį, suteikia prieigą prie visų duomenų, susijusių su išvestinių finansinių priemonių sandoriais, kurių tarpuskaitą ta pagrindinė sandorio šalis atliko.
                           
                        
                        
                           (*1)  2012 m. gruodžio 19 d. Komisijos deleguotasis reglamentas (ES) Nr. 148/2013, kuriuo Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų papildomas nuostatomis dėl būtiniausių duomenų, kuriuos reikia pateikti sandorių duomenų saugykloms, techninių reguliavimo standartų (OL L 52, 2013 2 23, p. 1)."
                        
                        
                           (*2)  2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).“"
                        
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas yra privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 201, 2012 7 27, p. 1.
         
            (2)  2015 m. lapkričio 25 d. Europos Parlamento ir Tarybos reglamentas (ES) 2015/2365 dėl vertybinių popierių įsigijimo finansavimo sandorių ir pakartotinio naudojimo skaidrumo ir kuriuo iš dalies keičiamas Reglamentas (ES) Nr. 648/2012 (OL L 337, 2015 12 23, p. 1).
         
            (3)  2012 m. gruodžio 19 d. Komisijos deleguotasis reglamentas (ES) Nr. 151/2013, kuriuo Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų yra papildomas nuostatomis dėl techninių reguliavimo standartų, kuriais patikslinami sandorių duomenų saugyklų skelbtini ir teiktini duomenys ir nustatomi veiklos standartai, susiję su sandorių duomenų saugyklų duomenų apibendrinimu, palyginimu ir prieiga (OL L 52, 2013 2 23, p. 33).
         
            (4)  2012 m. gruodžio 19 d. Komisijos deleguotasis reglamentas (ES) Nr. 150/2013, kuriuo Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų yra papildomas nuostatomis dėl techninių reguliavimo standartų, kuriuose išsamiai nustatomi sandorių duomenų saugyklos registracijos paraiškoje pateiktini duomenys (OL L 52, 2013 2 23, p. 25).
         
            (5)  2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).
         
            (6)  2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (OL L 173, 2014 6 12, p. 190).
         
            (7)  2014 m. liepos 15 d. Europos Parlamento ir Tarybos reglamentas (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (OL L 225, 2014 7 30, p. 1).
         
            (8)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).